CELEX: C2005/296/30
Language: el
Date: 2005-11-26 00:00:00
Title: Υπόθεση C-361/05: Προσφυγή της Επιτροπής των Ευρωπαϊκών Κοινοτήτων κατά του Βασιλείου της Ισπανίας που ασκήθηκε στις  26 Σεπτεμβρίου 2005

26.11.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 296/16
            
         Προσφυγή της Επιτροπής των Ευρωπαϊκών Κοινοτήτων κατά του Βασιλείου της Ισπανίας που ασκήθηκε στις 26 Σεπτεμβρίου 2005
   (Υπόθεση C-361/05)
   (2005/C 296/30)
   Γλώσσα διαδικασίας: η ισπανική
   Η Επιτροπή των Ευρωπαϊκών Κοινοτήτων, εκπροσωπούμενη από τους I. Martínez del Peral και M. Κωνσταντινίδη, με τόπο επιδόσεων στο Λουξεμβούργο, άσκησε στις 26 Σεπτεμβρίου 2005 ενώπιον του Δικαστηρίου των Ευρωπαϊκών Κοινοτήτων προσφυγή κατά του Βασιλείου της Ισπανίας.
   Η προσφεύγουσα ζητεί από το Δικαστήριο:
   
               1)
            
            
               να αναγνωρίσει ότι το Βασίλειο της Ισπανίας,
               
                           —
                        
                        
                           μη εκπληρώνοντας τις υποχρεώσεις που υπέχει από τα άρθρα 4, 9 και 13 της οδηγίας 75/442/ΕΟΚ (1), όπως τροποποιήθηκε με την οδηγία 91/156/ΕΟΚ (2), και από το άρθρο 14 της οδηγίας 1999/31/ΕΚ (3), καθόσον δεν έλαβε τα αναγκαία μέτρα για την προσαρμογή των χώρων απορρίψεως αποβλήτων του Níjar και του Hoyo de Miguel στις υποχρεώσεις που απορρέουν από τις εν λόγω οδηγίες,
                        
                     
                           —
                        
                        
                           μη αποστέλλοντας στοιχεία που να αντικρούουν την υποβληθείσα καταγγελία σχετικά με τον χώρο απορρίψεως αποβλήτων της Cueva del Mojón στην La Mojonera, επίσης κατά παραβίαση των υποχρεώσεων που υπέχει το κράτος αυτό από τα άρθρα 4, 9 και 13 της οδηγίας 75/442/ΕΟΚ, όπως τροποποιήθηκε με την οδηγία 91/156/ΕΟΚ, και από το άρθρο 14 της οδηγίας 1999/31/ΕΚ, καθόσον δεν έλαβε τα αναγκαία μέτρα για την προσαρμογή των χώρων απορρίψεως αποβλήτων της Cueva del Mojón στις υποχρεώσεις που απορρέουν από τις εν λόγω οδηγίες,
                        
                     παρέβη τις υποχρεώσεις που υπέχει από τις διατάξεις που παρατίθενται στην προηγούμενη παράγραφο,
            
         
               2)
            
            
               να καταδικάσει το Βασίλειο της Ισπανίας στα δικαστικά έξοδα.
            
         Ισχυρισμοί και κύρια επιχειρήματα
   Η διαιώνιση της καταστάσεως των συγκεκριμένων χώρων απορρίψεως αποβλήτων προκαλεί σημαντική υποβάθμιση του περιβάλλοντος, για μακρό χρονικό διάστημα, χωρίς να επεμβαίνουν οι αρμόδιες αρχές παρά τις οχλήσεις της Επιτροπής.
   Συγκεκριμένα, τα απόβλητα στους παράνομους χώρους απορρίψεως αποβλήτων απελευθερώνουν στο έδαφος, στον αέρα και στα ύδατα χημικές ουσίες οι οποίες θέτουν σε κίνδυνο την υγεία του ανθρώπου, μολύνουν τα υπόγεια και τα επιφανειακά ύδατα και την ατμόσφαιρα, καθώς και τη χλωρίδα και την πανίδα. Περαιτέρω, η παράνομη καύση και η αυτανάφλεξη λόγω του εύφλεκτου χαρακτήρα των αποβλήτων στους μη ελεγχόμενους χώρους απορρίψεως αποβλήτων προκαλούν πολυάριθμες πυρκαγιές με καταστροφικές συνέπειες για το περιβάλλον.
   
      (1)  Οδηγία του Συμβουλίου, της 15ης Ιουλίου 1975, περί των αποβλήτων (EE ειδ. έκδ. 15/01, σ. 129).
   
      (2)  Οδηγία του Συμβουλίου, της 18ης Μαρτίου 1991 (ΕΕ L 78, της 26.3.1991, σ. 32).
   
      (3)  Του Συμβουλίου, της 26ης Απριλίου 1999, περί υγειονομικής ταφής των αποβλήτων (ΕΕ L 182, της 16.7.1999, σ. 1).